જો તમે પર્યાવરણપ્રેમી હો, પરંતુ સાથે સ્વાદપ્રેમી હો તો તમારા માટે એક ખરાબ સમાચાર છે. સ્વાદપ્રેમી તરીકે જો તમને સેન્ડવિચ ભાવતી હોય તો ખરાબ સમાચાર એ છે કે સેન્ડવિચ પર્યાવરણને નુકસાન પહોંચાડે છે. આંખો મસળતા નહીં, આ બિલકુલ સાચા સમાચાર છે, ટાઢા પહોરનાં ગપ્પાં નથી. આ એક અભ્યાસમાં બહાર આવેલી હકીકત છે. જોકે ભારતમાં મોટા ભાગે શાકાહારી સેન્ડવિચ ખવાય છે, તેથી શાકાહારી સેન્ડવિચ ખાનારા માટે આ ખરાબ સમાચાર નથી. પરંતુ માંસાહારી સેન્ડવિચથી પર્યાવરણને ગજબનું નુકસાન થાય છે. કઈ રીતે? આવો જોઈએ. રેડીમેડ બ્રેકફાસ્ટ તરીકે ખવાતી સેન્ડવિચ પર્યાવરણને નુકસાન પહોંચાડે છે. એગ, બેકૉન, અને સૌસેજ સાથેની સારની (એટલે કે સેન્ડવિચ) ભોજનની દુનિયામાં સૌથી ઊંચી કાર્બન ફૂટપ્રિન્ટ ધરાવે છે. તેનાથી ૧,૪૪૧ ગ્રામ કાર્બન ડાયૉક્સાઇડ પેદા થાય છે. સંશોધકોએ ૪૦ અલગ-અલગ પ્રકારની સેન્ડવિચોની કાર્બન ફૂટપ્રિન્ટનો અભ્યાસ કર્યા પછી આ ચોંકાવનારા આંકડા પ્રગટ કર્યા છે. તેમણે ઘરની બનાવટની અને પ્રિપેકેજ્ડ એમ બંને પ્રકારની સેન્ડવિચનો અભ્યાસ કર્યો. તેમાં કેટલા ઘટકો લેવાય છે, પેકેજ કરાય છે, તેમજ ઘરમાં કેટલો ખાદ્યચીજોનો બગાડ થાય છે અને સપ્લાય ચેઇનમાં કેટલો બગાડ થાય છે તે પણ તેમણે ધ્યાનમાં લીધું. યુનિવર્સિટી ઑફ માન્ચેસ્ટરની ટીમે કાર્બન ફૂટપ્રિન્ટ માપવા માટેના નિયત એકમ કાર્બન ડાયૉક્સાઇડ ઇક્વિવેલન્ટને ગણતરીમાં લીધું. બ્રિટિશ સેન્ડવિચ એસોસિએશન (બીએસએ)ના આંકડાઓ મુજબ, યુકેમાં દર વર્ષે ૧૧.૫ અબજ સેન્ડવિચો ખવાય છે. યુકેમાં દર વર્ષે જેટલી સેન્ડવિચો ખવાય છે તેનાથી કેટલું પ્રદૂષણ થાય છે તે ખબર છે? ૮૦ લાખ કારો દ્વારા જેટલું પ્રદૂષણ થાય તેટલું પ્રદૂષણો યુકેમાં દર વર્ષે ખવાતી એકલી સેન્ડવિચો દ્વારા જ થાય છે!